PLAN FOR CULTURE

STUDIO EXIT: OSTATAK ŽIVOTA
2026-07-07 21:00 - 22:20 (Europe/Zagreb) | Studio EXIT, Gundulićeva 37/1, Zagreb, 10000
“Ostatak života” jest autorski projekt izvođačice, autorice i umjetnice Lade Bonacci.
Monodrama s dominantnim elementima stand-upa, realizirana kroz estetske odrednice klaunerije, slapsticka i ludičkog istraživanja. Osnovnu tematsku odrednicu ove kazališne predstave čine pak autobiografski događaj u životu glumice i autorice, a riječ je o činu odluke upisivanja autoškole u četrdesetoj godini života. Ono što je trebao biti izlazak iz psihoemocionalne krize i započinjanje novog, životnog poglavlja, zapravo je značilo ulazak u njezine daleko dublje rukavce i ponore. Komparirajući iskustvo vožnje i upuštanja u obuku i ispite s iskustvom psihoterapijskog procesa, autorica s publikom dijeli sve trenutke preispitivanja, muke, osjećaja nedostatnosti, ispunjenja, ali i povremene ekstaze. Na tom putu, izmjenjuju se sva godišnja doba i tako skoro dva puta. Nakon dva ljeta i dvije zime, izvođačica postaje vlasnica vozačke dozvole, ali i shvaćanja da emocionalno oslobođenje nije i ne može biti produkt bilo kakve vanjske validacije, eksternog poticaja ili dostignuća te da joj nikakva društvena dozvola ne može garantirati približavanje sebi samoj.

“Ostatak života” jest kazališna predstava i stand-up performans o započinjanju i odustajanju, o smislu i besmislu, o odgojenim i transgeneracijski štovanim uvjerenjima te konačnom oslobođenju od istih.

Centar za kulturu Ribnjak: KLAMMOV RAT - 17.LJETNE NOĆI TEATRA EXIT
2026-07-08 21:00 - 22:10 | Centar kulture Ribnjak, Park Ribnjak 1, Zagreb
Ova monodrama gorkog okusa, psihološki je portret jednog srednjoškolskog profesora književnosti pred krahom vlastitog integriteta. S namjerom predavanja o Goetheovom „Faustu“, dolazi pred razred koji odbija surađivati. Razred je profesoru objavio rat. Profesor se brani svim svojim slabostima, razred napada tišinom, a nijedna strana više ne razaznaje istinu. Predstava poziva na dijalog i istražuje posljedice nedostatka komunikacije i empatije unutar edukativnog sustava.
Tekst „Klammov rat“ autora Kaija Hensela nastao je 2000. godine, a u svojim početnim godinama bio je jedan od najizvođenijih dramskih tekstova u Njemačkoj. Do sada je doživio preko 100 međunarodnih produkcija, a ovo je prva inscenacija teksta u Hrvatskoj.

Predstava je sufinancirana sredstvima Ministarstva kulture i medija RH, Gradskog ureda za kulturu i civilno društvo Grada Zagreba i Zaklade „Kultura nova“.

Centar za kulturu Ribnjak: Pozorište mladih Sarajevo: GIDIONOV ČVOR - 17.LJETNE NOĆI TEATRA EXIT
2026-07-09 21:00 - 22:30 | Centar kulture Ribnjak, Park Ribnjak 1, Zagreb
U predstavi „Gidionov čvor“, Gidionova majka Corryn i njegova profesorica Heather suočavaju se sa svim kompleksnim pitanjima i problemima odrastanja mladih danas. Njihov susret iniciran je Gidionovim činom nakon kojeg povratka nema i stvari nikada više ne mogu biti iste. Baš kao i u stvarnosti u kojoj živimo, traženje odgovora počinje tek nakon što se problemi nagomilaju do tačke kada je na jednostavna pitanja nemoguće ponuditi jednostavne odgovore.
Učionica u kojoj se sastaju majka i profesorica postaje pozornica za suočavanje sa ličnim i sistemskim odgovornostima u procesu odgoja, obrazovanja i sazrijevanja mladih. Šta znamo i šta mislimo da znamo o našoj djeci? Imamo li vremena da ih pažljivo pogledamo i saslušamo to što nam imaju za reći? Koliko se nastavnici uopšte mogu baviti svakim djetetom pojedinačno? Predstava se bavi gorućim pitanjima i problemima koji se tiču školskog sistema, slobode izražavanja, vršnjačkog nasilja, kreativne slobode, utjecaja nastavnika, uloge roditelja, odgovornosti i jednih i drugih.

Da li traženje odgovora dodatno zapetljava „gordijev čvor“ ili ipak vodi ka njegovom raspetljavanju, ostavljeno je gledaocu da odluči. Ono što je sigurno, taj čvor se ne može presjeći nego kao društvo moramo uraditi sve da do njegovog zapetljavanja ne dođe. I za to smo odgovorni svi.

STUDIO EXIT: KVETCH
2026-07-10 21:00 - 22:30, 2026-07-11 21:00 - 22:30 | Studio EXIT, Gundulićeva 37/1, Zagreb, 10000
Prvi “američki” komad jednog od najznačajnijih suvremenih britanskih autora dramskih tekstova, redatelja i glumaca Stevena Berkoffa, KVETCH je 1991. u Londonu proglašen ‘Komedijom godine’ u Evening Standardu. U ovoj satiričnoj komediji, premijerno izvedenoj u Los Angelesu 1986. s podnaslovom „Američka predstava o tjeskobi“, riječ KVETCH odnosi se na likove koji se žale na ljude koji ih okružuju i na neuroze koje ih muče.
KVETCHanje = PRIGOVARanje, SERUCKanje, KENJKanje, GRINTanje, ŽUGanje, NJURGanje, KVOCanje, JAMRanje, KUKanje…

KVETCH je priča o strahu. Studija o utjecaju tjeskobe na stalan, uporan i dosadan osjećaj pritiska i napetosti koji vam ne da mira. U središtu su anksiozni ljudi koji su navikli brinuti o svemu i nisu osobito zadovoljni niti sobom niti svojim životima, ispričana na način koji istovremeno spaja humor i gorčinu, cinizam i iskrenost. Komedija i komplikacije započinju kada prodavač tekstila Franjo (Ivan Simon) dovodi svog nedavno rastavljenog kolegu Adija (Vedran Komerički) na večeru u svoj dom, gdje ih dočekuju nezadovoljna supruga Donna (Erna Rudnički) i zaista neugodna punica (Slavica Knežević). Kao da to nije dovoljno, u drugoj polovici u priču se upliće i Jure (Hrvoje Barišić), Franjin poslovni partner koji likove izvlači iz dotad nam poznatog konteksta.
Nizom komičnih situacija KVETCH nas vodi kroz strah i tjeskobu kao posljedicama načina današnjeg življenja, kao i život koji je posljedica naših strahova. Za mnoge od nas strah je težak problem. Zatrpani smo raznim problemima koji ne miruju i uvijek čekaju u redu da budu riješeni. Iskaču i zahtijevaju našu pozornost i pritišćuu nas, gnjave i dave dok im ne posvetimo odgovarajuću pažnju.
Dok razgovaramo s drugima, često paralelno sasvim drugačiji dijalog vodimo u sebi, nekada zato da nas vodi, nekada da nas štiti. Ono što u sebi izgovaramo je iskrenije i istinitije od onoga što javno govorimo. U ovom satiričnom komadu poznajemo se sa stvarnom naravi likova kroz ono što nerijetko ne čujemo, ili ne želimo čuti – njihove najdublje, najiskrenije i u konačnici najduhovitije misli. Kada bi barem uvijek mogli govoriti te misli: koliko istinitija i iskrenija bi bila komunikacija između nas.
Svi živimo u sjeni straha. Strah nas često tjera da se skrivamo čak i pred najbližima.
Ovaj komad je posvećen onima koji se boje.
*Predstava je namijenjena osobama starijima od 16 godina.

Centar za kulturu Ribnjak: Münchhausen - 17.LJETNE NOĆI TEATRA EXIT
2026-07-11 21:00 - 22:10 | Centar kulture Ribnjak, Park Ribnjak 1, Zagreb
O tome zašto čovjek laže i kako to čini napisano je bezbroj debelih knjiga. Umijeće laži što nam ga podastire barun Münchhausen plijeni bujnošću razmahane mašte. Njegove laži nisu međutim plod demagoškog manipuliranja zrncima istine. Takvim se lažima posvuda na našem planetu služe prepredeni pozemljari, čineći to na svim životnim razinama u obliku sofisticiranih biznismenskih trikova, visokoparnih kulturnjačkih prepucavanja i malignih političarskih smicalica. Münchhausenovi lažopleti spram svega ovoga benigne su floskule koje nas poput čarolije umiju nasmijati do suza, pomažući nam da ne zaboravimo kako funkcionira istinski smijeh, taj osebujni mehanizam koji bi čovjeku, kada bi za njim češće posezao, možda i mogao donijeti stanovito samoizlječenje.
Sead Muhamedagić

Teatar EXIT u suradnji s kazališnom produkcijom MOVENS.

Centar za kulturu Ribnjak: REALISTI - 17.LJETNE NOĆI TEATRA EXIT
2026-07-14 21:00 - 22:20 | Centar kulture Ribnjak, Park Ribnjak 1, Zagreb
Svijet srlja u propast, a ljudi u šoping-centre.
Reality show postaje stvarniji od vijesti. Tražimo poslove tamo gdje ih nema, a samo su smrt i kredit neizbježni.

Nepodnošljiva lakoća površnosti dopušta nam misliti da možemo ostvarivati svoje snove bez imalo uloženog truda ili resursa bilo koje vrste.
Diskriminacija, predrasude, neprilagođenost, narušeni raznovrsni međuljudski odnosi.
Realisti nam kroz smijeh govore o kaotičnoj realnosti i apsurdnostima vremena u kojem živimo u maniri kabareta kroz parodiju i glazbene komentare.

Centar za kulturu Ribnjak: D.Stojanović: KAUČING - 17.LJETNE NOĆI TEATRA EXIT
2026-07-15 21:00 - 22:00 | Centar kulture Ribnjak, Park Ribnjak 1, Zagreb
Predstava “Kaučing” je duhovita duokomedija koja se dotiče mnogih aktualnih socijalnih tema, obraćajući se podjednako ženama i muškarcima uzrasta 18+.

Ime “Kaučing” odnosi se na kauč i “kouč”, zato što naše protagonistkinje teže duhovnom usavršavanju koje se nameće kao poželjna društvena norma. Tema ovog komada su dvije žene koje, sjedeći na kauču, otvaraju razne probleme i razmišljaju o tome kako se usavršiti u suvremenom svijetu, pored svih prepreka i iskušenja muško-ženskih odnosa: afera, romansi, šema, ljubavi, brakova, razvoda i ljubavnika.

Tekst je nastao kao posljedica ogromne invazivne kampanje da suvremene žene moraju promijeniti svoje životne navike, a predstava “Kaučing” govori o mnogim metodama službene i neslužbene terapije: reikiju, teta iscjeljivanju, horoskopu, meditaciji, joga terapiji šutnjom, tarotu, vako-slimu, gongovima, psihoterapiji i svemu onom što nam pomaže da se osjećamo duhovno zdravijim.

Dakle, sjedeći na kauču, naše dvije (anti)junakinje razmatraju, na veoma duhovit način, sve metode ispravljanja duše i tijela, uz veliku količinu viskija koji u tom iscjelivanju pomaže.

Centar za kulturu Ribnjak: Kazalište Planet Art: LJUBAVNA PISMA - 17.LJETNE NOĆI TEATRA EXIT
2026-07-16 21:00 - 22:00 | Centar kulture Ribnjak, Park Ribnjak 1, Zagreb
Životi u pismima

Melissa i Andrew tijekom gotovo 50 godina održavaju svoj poseban odnos putem pisama.

Andrew i Melissa prijatelji su iz djetinjstva čije dopisivanje započinje slanjem poruka za vrijeme nastave u osnovnoj školi što se nastavlja cjeloživotnim razmjenjivanjem pisama
I dok njihovi životi idu različitim smjerovima kroz pisma progovaraju o svojim nadama, željama, snovima, pobjedama i porazima.
U međuvremenu Andrew postaje uspješan odvjetnik i političar dok se Melissa okreće umjetnosti i porocima.
Kamo ih vodi slučajan susret nakon mnogo godina? Je li, nakon toliko vremena, za njih prekasno? Je li moguć „popravni“ iz ljubavi? I jesu li, nakon toliko godina, osobe iz pisama iste kao one u stvarnosti?

Centar za kulturu Ribnjak: VAŽNIJE POLOVICE - 17.LJETNE NOĆI TEATRA EXIT
2026-07-17 21:00 - 22:20 | Centar kulture Ribnjak, Park Ribnjak 1, Zagreb
Važnije polovice autorski je dramski tekst dviju mladih dramaturginja – Beatrice Kurbel i Mirne Rustemović, koji u središte postavlja dvije mlade žene, pripadnice generacije popularno nazvane milenijalci. U prikazu njihove svakodnevice, kroz naizgled dva oprečna života – karijera i majčinstvo, autorice propituju (ne)mogućnosti današnjice kroz žensku perspektivu.
Što danas znači ona poznata fraza naših roditelja “kada smo mi imali trideset, u naše vrijeme mi smo…”? Gdje se skriva recept za sigurnu egzistenciju u moru honorarnih i poslova na određeno? Kako sretno ili barem bezbolnije živjeti čak dvije stvarnosti: fizičku i virtualnu? Što je uspjeh, a što preživljavanje? Koje ljubavne veze imaju potencijal za nešto ozbiljnije od par mjeseci ili godina ležernog nalaženja? Kada i da li uopće imati djecu, obitelj i išta stalnije u toj cijeloj džungli (ne)mogućnosti? Što sada kada smo dio Europske unije i cijeli svijet nam je na dlanu? Što nakon zadnje pjesme i fajrunta? Jesmo li hrabriji i uporniji od nekih prijašnjih generacija ili smo samo razmaženi i izgubljeni? Svakodnevica nam je rascjepkana na virtualne profile, izvješća o stanju računa na e-mailu, stalna uspoređivanja s prijateljima i kolegama, male i grandiozne planove koji se stvaraju i brišu brzinom fejsbučnih statusa, uzdisanja između ugode i anksioznosti i stalna propitivanja nas samih i svih koji nas okružuju.

Važnije polovice rezultat su isprekidano-kontinuiranog rada u kojem su se Beatrica i Mirna nalazile srijedom, spajajući ugodno s korisnim – uz druženje, bilježeći crtice iz svojih života kroz prozne fragmente i osobnu prepisku u inboxu. Dodajući fikciji navedene dokumentarističke elemente, izgradile su dva ženska lika – dvije pripadnice ove široko obuhvatne generacije. Mjesta radnje su, naravno, prirodna staništa svih nas – kafići, i to srijedama, na polovici tjedna.

Centar za kulturu Ribnjak: SAN IVANJSKE NOĆI - 17.LJETNE NOĆI TEATRA EXIT
2026-07-18 21:00 - 22:45 | Centar kulture Ribnjak, Park Ribnjak 1, Zagreb
Na Ivanjsku noć, najkraću i najčarobniju noć u godini, kada se, prema predaji, miješaju vilinski i ovaj naš ljudski svijet, mladi Atenjani Helena, Hermija, Demetrije, Lisandar te šarolika skupina obrtnika, ujedno i amaterskih glumaca, zaglave u šumi i budu izloženi spletkama, zabunama i hirovima vila i vilenjaka. Noć naposljetku završi sretno; razdvojeni zaljubljeni parovi budu spojeni kako i dolikuje/priliči, a ljudski i vilinski svjetovi budu razdvojeni, kako je svakako bolje za sve.
Definiranje i pitanje pouke djela ima neobičan i ne-lektirski odgovor i zato ulazimo u vlastito promišljanje i možda, vlastitu filozofiju. Naime, ne znamo koja je pouka djela. Dok kod ostalih klasičnih komada tog perioda gotovo odmah možemo odgovoriti da je pouka Ne kradi!, Ne ubij!, Ne budi arogantan, Bogatstvo nije najvažnije, itd. – ovdje stojimo pred humorom i veseljem teksta, ali bez konkretnog odgovora ima li taj tekst neki dublji, moralni oslonac, nešto što ga čini klasikom i s te filozofske strane. I time moramo zaključiti – ovaj tekst je vježba veselja.

Veselja pisanja, veselja igranja, veselja gledanja, veselja ljubavnih drama i veselja života općenito. On od nas traži da se podsjetimo da su humor, jednostavnost, zabuna i romantika životne i kazališne teme ravnopravne osveti, patnji i nesreći. Ovaj tekst je remek-djelo jer nas veselo opominje: Ne uzimajte sebe ozbiljno!, “Ne budite zle nam volje, drugi puta bit će bolje” – a ta se lekcija možda ipak lakše, konkretnije i dugotrajnije prenosi putem lakoće i razigranosti, a ne drame, patnje i suza. I hvala piscu na toj genijalnosti.
Vježbanje veselja bilo je i glavna potka rada na ovoj predstavi Sna koja je nastala iz ispita glume na Akademiji dramske umjetnosti u Zagrebu pod mentorstvom Renea Medvešeka i Sare Stanić Blažević. Uz tek nekoliko rekvizita i jednostavna kostimografska rješenja tadašnji su studenti druge godine na praznoj pozornici bili prepušteni vlastitoj mašti i hrabrosti izvedbe. Iako je njih šestero preuzelo sve uloge ove složene komedije, njezini se zapleti i dalje lako prate, što dijelom zahvaljujemo Bardu (i vještim Sarinim škaricama, op. Renea Medvešeka), a dijelom talentu i sposobnosti preobrazbe mladih glumaca, koji su se od svog prvog uspješnog nastupa nadali nekoj prilici da se svome Snu vrate u profesionalnim uvjetima, što im je nekoliko godina kasnije ova neobična troprodukcija Teatra EXIT, Gradskog kazališta Požega i Akademije dramske umjetnosti i omogućila.
Za ovaj su uvod zapravo važne samo dvije riječi: mašta svih uključenih, glumaca i publike, i čarolija: čarolija igre, gledanja i naravno, posljednje, ali ne i najmanje važno, prve zaljubljenosti.

Centar za kulturu Ribnjak: GP Bečej: KOMPLETNA ISTORIJA POZORIŠTA - 17.LJETNE NOĆI TEATRA EXIT
2026-07-21 21:00 - 22:00 | Centar kulture Ribnjak, Park Ribnjak 1, Zagreb
Može li se kompletna istorija pozorišta prikazati u jednoj predstavi?
Na to pitanje pokušaće da odgovore:

Viljem Šekspir, Bil – genije, bard sa Ejvona, najveći od najvećih, nije baš siguran šta radi ovde, jako je gladan;
Sara Bernar – najčuvenija glumica ikad, nezaustavljiva snaga, impozantno scensko prisustvo, problem sa kontrolom besa, odigraće sve sama viseći s lustera… ako pre toga ne ubije Bila;
Konstantin Stanislavski, Kosta – jedan od najuticajnijih pozorišnih mislilaca, čvrsto je uveren da je predstavu moguće uraditi uz individualni rad na pokretačima psihičkog života uloge, osvešćivanje unutarnjeg scenskog samoosećanja, razmatranje glavnog zadatka i osnovne radnje, i… tako dalje;
i
Onaj četvrti – upravnik pozorišta koji liči na dramskog pisca koji liči na zaštitara koji liči na reditelja, koji liči na… ma skapirali ste.
A tu su i sijamska borbena ribica, Patkica Žutkica, Cecilije Stacije i prijateljica Slađa iz osnovne škole, svi u plemenitoj misiji da otplate upravniku kredit za stan. Hoćemo reći – da spasu pozorište od nestajanja.

Centar za kulturu Ribnjak: POČETAK - 17.LJETNE NOĆI TEATRA EXIT
2026-07-24 21:00 - 22:20 | Centar kulture Ribnjak, Park Ribnjak 1, Zagreb
Nakon tuluma, u neredu, gdje je svaki tanjur upotrijebljen, a svaka čaša poluprazna ili polupuna, skoro pa poljubac. Možda poljubac. Njih dvoje, dovoljno mamurni od tuluma i umorni od prošlosti koju nose. Toliko različiti, a opet slični u svojoj usamljenosti, jer usamljenost je jedino što ih spaja. Usamljenost koja paralizira u svojim strahovima, sjećanjima na loša iskustva i lijepe uspomene pretvara u crno-bijeli nostalgični film koji se više nikada neće ponoviti. Postoji li u takvom stanju duboke uronjenosti u vlastitu samoću prostor za hrabro prepuštanje u neki novi odnos, novi početak? Je li nepristojno nadati se novoj ljubavi ili možda samo novom poljupcu?
Drama Početak u gotovo realnom vremenu voajerski nas uvlači u početak jednog odnosa, jednog prijateljstva, možda i ljubavi. Je li kasno da život (ponovno) počne?

Centar za kulturu Ribnjak: MEĐUIGRE 0-24 - 17.LJETNE NOĆI TEATRA EXIT
2026-07-28 21:00 - 22:30 | Centar kulture Ribnjak, Park Ribnjak 1, Zagreb
„Moj kabare, Međuigre 0-24, želi dodirnuti besmislenost i manjak logike čitavog ljudskog djelovanja sa sviješću da je čovjek uhvaćen u zamku civilizacije i usamljenosti, kao prirodnog stanja, i da se to ne može izliječiti, ali može ublažiti. Cervantesove “međuigre” su bile male kratke predstave u pauzama između činova dugih i velikih predstava kao odmor za gledatelje. Međuigre 0-24 su mala kratka razmišljanja u pauzama između dugih i velikih životnih obveza. Međuigre 0-24 su sastavljene od mnoštva svakodnevnih razmišljanja stavljenih u formu kratkih priča, od kojih nekoliko njih čini okosnicu kabaretske forme, a ostale se mijenjaju od predstave do predstave. Osnovna ideja Međuigri 0-24, u galopu civilizacije i poplave kapitalizma, je da čovjek ne odgađa mala, kratka zadovoljstva koja mu donose smirenje i duševni mir. Sad nije vrijeme…sad nije vrijeme…sad je kasno!“
Zijah A. Sokolović

Centar za kulturu Ribnjak: Koncert: KORALJ VRAĆEN MORU- 17.LJETNE NOĆI TEATRA EXIT
2026-07-29 21:00 - 21:50 | Centar kulture Ribnjak, Park Ribnjak 1, Zagreb
Program recitala uživo izvode glumica i glazbenik prema albumu Koralj vraćen moru iz 2017. godine u izdanju Menarta.
Glazbena knjiga, CD Koralj vraćen moru, svojevrsna je posveta njegovih autora velikoj, ali nepravedno zapostavljenoj hrvatskoj pjesnikinji. Sadrži izbor iz poezije Vesne Parun u kojemu se nalaze poznate pjesme koje su obilježile odrastanje generacija kao; Ti koja imaš nevinije ruke, Opijmo kočijaša što vozi naše dane, ali i neke manje poznate ili već zaboravljene pjesme.

Edin Karamazov iz svog je bogatog repertoara odabrao skladbe koje i izvodi uz program te tako u potpunosti zaokružuje cjelinu ovog rijetkog glazbeno-poetskog doživljaja.
Želja autora ovoga albuma bila je zaustaviti vrijeme na tren u svom galopu prema zaboravu veličanstvenoga djela Vesne Parun, vrhunske poezije i hrvatskoga jezika. On predstavlja i svojevrsni nostalgični podsjetnik na vrijeme kad su se stihovi govorili naglas, s emocijom i bez žurbe.
Cover albuma čiji je dizajn osmislila Miljenka Matić, ujedno predstavlja i mini zbirku pjesama koje su otisnute uz autorske fotografije A. Saške Mutić.

STUDIO EXIT: VOLIŠ LI ME
2026-07-30 21:00 - 22:10 | Studio EXIT, Gundulićeva 37/1, Zagreb, 10000
Život koji smo sanjali nije se ostvario. Umjesto bračne idile koju smo planirali nakon prvotne zaljubljenosti susreli smo svoju osobnu bol od koje ne možemo pobjeći. Možemo li je nadvladati? I što nas čeka iza toga? Ljubav ili…?
Ovo su neke od tema koje otvara komedija Voliš li me?, oživljena fantazija dvadesetogodišnjeg perioda jednoga života koji su dvoje ljudi odlučili dijeliti u ulogama ljubavnika, životnih suputnika, iskrenih prijatelja, roditelja, pa čak i žestokih suparnika te naposljetku iskonskih ljudskih bića. Sve što jedna »ljubavna« veza može podnijeti pred očima gledatelja će se i dogoditi.

Mizanscena je jednostavna. Dvoje glumaca, stol i stolice te bezbroj fiktivnih predmeta koji ne postoje samo u mašti, već i u zbilji.
